
Parlamentul  României

Camera  Deputaţilor      
	      Comisia pentru apărare, ordine

      publică  şi  siguranţă  naţională

               Nr. 32/413/2010


	                     Bucureşti, 16.02.2011 

              Pl x 883/2010


RAPORT 

asupra propunerii legislative pentru modificarea Legii nr. 333/2003 
privind paza obiectivelor, bunurilor, valorilor şi protecţia persoanelor

1. În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru apărare, ordine publică şi siguranţă naţională a fost sesizată spre dezbatere în fond cu propunerea legislativă pentru modificarea Legii nr. 333/2003 privind paza obiectivelor, bunurilor, valorilor şi protecţia persoanelor, trimisă cu adresa nr. Pl x 883 din 21 decembrie 2010 şi înregistrată la Comisia pentru apărare, ordine publică şi siguranţă naţională cu nr. 32/413 din 22.12.2010.

  Consiliul Legislativ a avizat favorabil propunerea legislativă, conform avizului nr. 1263 din 21.10.2010.

  Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, conform avizului nr. 26/1897 din 25.01.2011.

  Senatul a respins propunerea legislativă, în şedinţa din 13 decembrie 2010.

   Propunerea legislativă are ca obiect de reglementare modificarea art.1 alin. (2) din Legea nr. 333/2003 privind paza obiectivelor, bunurilor, valorilor şi protecţia persoanelor, în sensul ca paza şi protecţia bunurilor, valorilor şi persoanelor să se realizeze exclusiv prin forţe şi mijloace militare de către instituţiile specializate ale autorităţilor administraţiei publice, de către proprietarii sau deţinătorii obiectivelor, bunurilor sau valorilor 
2.  Propunerea legislativă face parte din categoria legilor ordinare, potrivit art. 73 din Constituţia României, republicată.

3.    La dezbateri a participat, în calitate de invitat, domnul Mihail Vasile-Ozunu, secretar de stat în cadrul Ministerului Apărării Naţionale.
4.   Potrivit prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat,  Camera Deputaţilor este Cameră decizională.

 5.  La lucrările Comisiei au fost prezenţi 20 deputaţi din cei 24 de membri.

 6.  În urma dezbaterilor, în şedinţa din 16.02.2011, cu majoritate de voturi, Comisia pentru apărare, ordine publică şi siguranţă naţională propune plenului Camerei Deputaţilor respingerea propunerii legislative, din următoarele considerente:

           - Calculele efectuate au demonstrat că executarea serviciului de pază cu societăţi comerciale presupune cheltuieli cu până la 25% mai mici decât executarea aceloraşi tipuri de misiuni cu militari.

           - Executarea serviciului de pază cu societăţi specializate de pază şi protecţie a condus la reducerea efectivelor militare destinate executării serviciului de pază şi angrenarea acestora în executarea misiunilor de bază ale unităţilor în care sunt încadrate.

  - Modificarea prevederilor legale în vigoare şi eliminarea posibilităţilor executării serviciului de pază şi intervenţie cu societăţi specializate va genera efecte negative în ceea ce priveşte reorganizarea sistemelor de pază cu forţe proprii, în condiţiile în care, în prezent, Ministerul Apărării Naţionale derulează un număr de 36 de contracte de prestări servicii de pază, ale căror acorduri cadru au termene de valabilitate cuprinse între anii 2011- 2014.
- Promovarea propunerii legislative ar conduce la stoparea iniţiativei Ministerului Apărării Naţionale de asigurare a serviciului de pază şi protecţie de către o structură specializată a C.N. Romtehnica S.A., situaţie în care ar fi absorbite importante efective de militari disponibilizaţi şi s-ar asigura un anumit grad de protecţie socială pentru aceştia. 
Vicepreşedinte,
Marian Florian Săniuţă

Întocmit: Expert parlamentar Luminiţa Oprea

